প্যাকেটে ‘১০০% খাঁটি’ লিখে আর পার পাবেন না! পাঁচ বড় খাদ্য সংস্থাকে কড়া বার্তা FSSAI-এর

ওয়েব ডেস্ক : খাদ্যপণ্যের প্যাকেটে ‘১০০% খাঁটি’, ‘১০০% প্রাকৃতিক’ বা একই ধরনের সম্পূর্ণতার দাবি নিয়ে এবার কড়া অবস্থান নিয়েছে ফুড সেফটি অ্যান্ড স্ট্যান্ডার্ডস অথরিটি অফ ইন্ডিয়া। নিয়ন্ত্রক সংস্থার আপত্তির পর দেশের পাঁচটি বড় খাদ্য ব্র্যান্ড তাদের বিজ্ঞাপন ও প্যাকেজিং থেকে এমন দাবি সরাতে শুরু করেছে। ক্রেতাদের বিভ্রান্ত করতে পারে এমন কোনও তথ্য ব্যবহার করা যাবে না বলে স্পষ্ট বার্তা দেওয়া হয়েছে।

নিয়ন্ত্রক সংস্থার নজরে এসেছে, বন বিস্কুট প্রাইভেট লিমিটেডের ‘জিরা বাইট’ বিস্কুটে ‘১০০% হোল গ্রেইন’ দাবি করা হয়েছিল। আপত্তি ওঠার পর সেই দাবি সরিয়ে নেওয়া হয়েছে। একইভাবে এপিস ইন্ডিয়া ও ইমামি লিমিটেডের ‘ঝান্ডু হানি’-র প্যাকেট থেকেও ‘১০০% মধু’ লেখা প্রত্যাহার করা হয়েছে।

আরও খবর : আধারে মোবাইল নম্বর বদলাতে আর ছুটতে হবে না আধার কেন্দ্রে! বাড়িতে বসেই নতুন অ্যাপে আপডেট

অ্যামওয়ে ইন্ডিয়ার ‘পারসোনা কোকোনাট অয়েল’-কে ‘১০০% খাঁটি’ বলে প্রচারের বিষয়েও আপত্তি জানানো হয়। এরপর সংস্থার ওয়েবসাইট থেকে সেই দাবি সরিয়ে দেওয়া হয়েছে এবং সেপ্টেম্বর-অক্টোবরের মধ্যে নতুন প্যাকেজিং বাজারে আনার কথা জানানো হয়েছে। কেরালার জুজা ফুডসের শিশুদের খাবারে ‘১০০% রাগি’, ‘১০০% ভেগান’ এবং ‘১০০% ক্লিন ইনগ্রেডিয়েন্টস’-এর মতো দাবিও নজরে আসে। পর্যাপ্ত প্রমাণ না থাকায় সংস্থাটির ই-কমার্স ওয়েবসাইটও বন্ধ রাখার সিদ্ধান্ত নেওয়া হয়েছে।

এদিকে মাস্টারচাও ফুডসের রামেন নুডুলসের প্যাকেটে ‘১০০% ন্যাচারাল’ দাবি নিয়েও আপত্তি জানিয়েছে নিয়ন্ত্রক সংস্থা। এরপর প্যাকেজিং পরিবর্তন করতে হয়েছে সংস্থাটিকে। খাদ্য বিশেষজ্ঞদের মতে, প্যাকেটে কোনও পণ্যকে সম্পূর্ণ খাঁটি বা প্রাকৃতিক বলে দাবি করার আগে তার যথাযথ প্রমাণ থাকা জরুরি। ফলে ভবিষ্যতে এমন বিভ্রান্তিকর দাবির বিরুদ্ধে নজরদারি আরও বাড়তে পারে।